## Pravilnik o keksima i keksima srodnim proizvodima

### NN 73/2005 (15.6.2005.), Pravilnik o keksima i keksima srodnim proizvodima

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**1441**

Na temelju članka 35. stavka 2. Zakona o hrani
(»Narodne novine« broj 117/03, 130/03, 48/04), ministar poljoprivrede,
šumarstva i vodnoga gospodarstva donosi

## PRAVILNIK

### O KEKSIMA I KEKSIMA SRODNIM PROIZVODIMA

I. OPĆE ODREDBE

Članak 1.

Ovim se Pravilnikom uređuje kakvoća keksa i
keksima srodnih proizvoda (u daljnjem tekstu: proizvodi) koji se stavljaju na
tržište, a odnosi se na:

• nazive, definicije i opće zahtjeve kojima
moraju udovoljavati;

• sastav;

• vrstu i količinu sirovina i drugih tvari koje
se koriste u proizvodnji i preradi.

Članak 2.

Nazivi, definicije i opći zahtjevi kakvoće
proizvoda koji su pred­met ovoga Pravilnika propisani
su u Prilogu 1. koji je tiskan uz ovaj Pravilnik i njegov je sastavni dio.

Članak 3.

Na deklariranje ili označavanje proizvoda iz
članka 1. ovoga Pravilnika primjenjuju se odredbe posebnog propisa o općem
deklariranju ili označavanju hrane.

Članak 4.

Korištenje aditiva propisano je posebnim
propisom kojim se uređuju prehrambeni aditivi dozvoljeni u hrani.

Članak 5.

Proizvodi mogu sadržavati i druge šećere koji
nisu propisani u posebnom propisu kojim se uređuje kakvoća šećera.

II. POSEBNE ODREDBE

Članak 6.

Keksi i keksima srodni proizvodi su proizvodi
određenih prehrambenih i senzorskih svojstava,
dobiveni od mlinskih proizvoda, masnoća, šećera, škroba i drugih sirovina i
aditiva, tehnološkim postupcima miješanja, gnjetenja,
tučenja, oblikovanja, pečenja i drugim postupcima.

Članak 7.

Keksi i keksima srodni proizvodi mogu biti s
dodacima, mogu se puniti, prelijevati, djelomično prelijevati, ukrašavati,
posipavati i drugo.

Članak 8.

Keksi i keksima srodni proizvodi se na tržište
stavljaju pod nazivom:

• keks;

• kreker;

• trajno slano pecivo;

• čajno pecivo;

• vafel list;

• vafel proizvod;

• medenjak;

• paprenjak;

• makronen;

• biskvit;

• piškota;

• mekani biskvit;

• kolač;

• trajni kolač.

III. UTVRĐIVANJE
SUKLADNOSTI

Članak 9.

Za utvrđivanje sukladnosti proizvoda s
propisanim općim zahtjevima kakvoće u svrhu službene kontrole koriste se metode
propisane posebnim propisom te druge validirane i
međunarodno priznate metode.

IV. PRIJELAZNE I ZAVRŠNE
ODREDBE

Članak 10.

Danom početka primjene ovoga Pravilnika prestaju
važiti odred­be Pravilnika o kvaliteti keksa i
proizvoda srodnih keksu (»Narodne novine« br. 53/91,
158/03).

Proizvodi proizvedeni do dana početka primjene
ovoga Pravilnika sukladno odredbama Pravilnika iz stavka 1. ovoga članka mogu
se stavljati na tržište do iskorištenja zaliha, a najkasnije do 31. prosinca
2006. godine.

Članak 11.

Ovaj Pravilnik stupa na snagu osmog dana od dana
objave u »Narodnim novinama«, a primjenjuje se od 1. siječnja 2006. godine.

Klasa: 011-02/05-01/38

Urbroj: 525-1-05-1

Zagreb, 13. lipnja 2005.

Ministar

**Petar Čobanković**, v. r.

PRILOG 1

NAZIVI, DEFINICIJE I
OPĆI ZAHTJEVIKAKVOĆE PROIZVODA

**1. Keks** je proizvod dobiven
pečenjem oblikovanog tvrdog tijesta, a sadrži najmanje 6% masnoće, računato na gotov
proizvod s najviše 5% vode.

**2. Kreker** je proizvod dobiven
pečenjem tijesta, karakteristične lisnate/hrskave strukture, a sadrži najmanje
10% masnoće, računato na gotov proizvod s najviše 5% vode.

**3. Trajno
slano pecivo**
je hrskavi proizvod dobiven pečenjem u obliku štapića, pereca, prutića ili u
drugim oblicima, gdje se površina tijesta prije pečenja može obraditi s vodenom
otopinom natrijevog hidroksida.

**4. Čajno
pecivo**
je proizvod dobiven pečenjem oblikovanog masnog mekog tijesta, a sadrži
najmanje 10% masnoće, računato na gotov proizvod s najviše 5% vode.

**5. Vafel list** je proizvod dobiven pečenjem tekućeg tijesta.

Prema strukturi vafel
list može biti hrskav ili mekan, a po obliku može biti ravan, reljefni,
cjevasti (holipe) ili drugih oblika.

Mekan vafel list
sadrži najmanje 10% vode u gotovom proiz­vodu.

**6. Vafel proizvod** je proizvod koji se sastoji od vafel listova i punjenja, a po obliku može biti ravan,
reljefni, cjevasti (holipe) ili drugih oblika.

**7.
Medenjak**
je proizvod dobiven od mlinskih proizvoda i/ili škroba, šećera, meda, škrobnog
sirupa, masnoća, začina i aditiva.

**8.
Paprenjak**
je proizvod dobiven od mlinskih proizvoda, šećera, škrobnog sirupa i/ili meda,
masnoće, jaja, papra, začina i aditiva, sa sadržajem od najmanje 10% masti,
računato na gotov proizvod s najviše 5% vode.

**9. Makronen** je proizvod dobiven od bjelanjaka jajeta (uz
mogući dodatak žumanjka) i šećera, sa ili bez dodataka lupinastog
voća ili drugih sjemenki bogatih bjelančevinama ili odgovarajućih sirovih masa persipana ili marcipana. Pri izradi makronena
dozvoljeno je dodavanje do 3% mlinskih proizvoda i/ili škroba računato na gotov
proizvod s najviše 5% vode.

**10.
Biskvit**
je proizvod dobiven od jaja, žumanjaka i/ili bjelanjaka, ili odgovarajuće
količine proizvoda od jaja, šećera, mlinskih proizvoda i/ili škroba i aditiva,
bez dodavanja masnoće.

**11.
Piškota**
je proizvod dobiven kao i biskvit karakteristična oblika.

**12. Mekani
biskvit**
je proizvod dobiven kao i biskvit uz dodatak masnoće.

**13. Kolač** je proizvod s rokom
valjanosti do 30 dana.

**14. Trajni
kolač**
je proizvod originalno zapakiran s rokom valjanosti preko 30 dana.

Pravilnik, NN 73/2005-1441